IV.

It-Taqsima VIII: Enċefalopatiji sponġiformi li jittieħdu, l-Appendiċi 1 tal-Anness 11 tal-Ftehim Agrikolu tinbidel b’din li ġejja: “VIII. Enċefalopatiji sponġiformi li jittieħdu A. LEĠIŻLAZZJONI (******) L-Unjoni Ewropea L-Isvizzera Ir-Regolament (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 li jistabblixxi regoli għall-prevenzjoni, kontroll u eradikazzjoni ta’ ċerta enċefalopatija sponġiformi li tinxtered (ĠU L 147, 31.5.2001, p. 1). 1. Ordni tat-23 ta’ April 2008 dwar it-trattament xieraq tal-annimali (OPAn; RS 455.1), u b’mod partikolari l-Artikolu 184 (Metodi ta’ sturdament) tagħha; 2. Ordni tat-18 ta’ April 2007 dwar l-importazzjoni, il-ġarr u l-esportazzjoni ta’ annimali u ta’ prodotti tal-annimali (OITE; RS 916.443.10); 3. Liġi tad-9 ta’ Ottubru 1992 dwar il-prodotti tal-ikel u l-oġġetti ta’ kuljum (LDAl; RS 817.0), u b’mod partikolari l-Artikoli 24 (Spezzjoni u teħid ta’ kampjuni), 40 (Kontroll tal-prodotti tal-ikel) tagħha; 4. Ordni tat-23 ta’ Novembru 2005 tad-DFI dwar il-prodotti tal-ikel li ġejjin mill-annimali (RS 817.022.108), u b’mod partikolari l-Artikoli 4 u 7 (partijiet mill-karkassa li l-użu tagħhom huwa pprojbit) tagħha; 5. Ordni tas-27 ta’ Ġunju 1995 dwar il-mard epiżootiku (OFE; RS 916.401), u b’mod partikolari l-Artikoli 6 (Definizzjonijiet u taqsiriet), 36 (Liċenzji), 61 (Obbligu ta’ tħabbir), 130 (Sorveljanza tal-bhejjem mill-Isvizzera), 175 sa 181 (Enċefalopatiji sponġiformi li jittieħdu), 297 (Twettiq ġewwa l-pajjiż), 301 (Kompiti tal-veterinarju tad-distrett awtonomu), 303 (Taħriġ u speċjalizzazzjoni tal-veterinarji uffiċjali) u 312 (Laboratorji għad-djanjostika) tagħha; 6. Ordni tal-10 ta’ Ġunju 1999 dwar il-Katalgu tal-għalf għall-annimali (OLALA; RS 916.307.1), u b’mod partikolari l-Artikolu 28 (Trasport ta’ għalf għall-annimali ta’ trobbija), l-Anness 1, parti 9 (Prodotti tal-annimali terrestri), parti 10 (Ħut, annimali oħrajn li jgħixu fil-baħar, il-prodotti u l-prodotti sekondarji tagħhom), u l-Anness 4 (lista ta’ sustanzi projbiti) tagħha; 7. Ordni tal-25 ta’ Mejju 2011 dwar it-tneħħija ta’ prodotti sekondarji tal-annimali (OESPA; RS 916.441.22). B. REGOLI SPEĊJALI U PROĊEDURI GĦALL-IMPLIMENTAZZJONI 1. Il-laboratorju ta’ referenza tal-Unjoni Ewropea għall-enċefalopatiji sponġiformi li jittieħdu (TSEs) huwa: The Veterinary Laboratories Agency, Woodham Lane, New Haw, Addlestone, Surrey KT15 3NB, ir-Renju Unit. L-Isvizzera tħallas l-ispejjeż dovuti minnha għall-operazzjonijiet li jirriżultaw minn din il-kapaċità. Il-funzjoni u l-kompitu ta’ dan il-laboratorju huma dawk previsti mill-Anness X, Kapitolu B tar-Regolament (KE) Nru 999/2001. 2. B’konformità mal-Artikolu 57 tal-liġi dwar il-mard epiżootiku, l-Isvizzera għandha pjan ta’ urġenza għat-twettiq tal-miżuri tal-ġlieda kontra t-TSEs. 3. B’konformità mal-Artikolu 12 tar-Regolament (KE) Nru 999/2001, fl-Istati Membri tal-Unjoni Ewropea, kull annimal issuspettat li huwa infettat b’enċefalopatija sponġiformi li tittieħed jiġi sottomess għal restrizzjoni uffiċjali fiċ-ċaqliq sakemm joħorġu r-riżultati ta’ analiżi klinika u epidemjoloġika mwettqa mill-awtorità kompetenti, jew jinqatel biex jiġi eżaminat fil-laboratorju taħt kontroll uffiċjali. B’konformità mal-Artikoli 179b u 180a tal-Ordni dwar il-mard epiżootiku, l-Isvizzera tipprojbixxi t-tbiċċir tal-annimali ssuspettati li huma infettati b’TSE. L-annimali ssuspettati għandhom jinqatlu bla ħruġ ta’ demm u jinħarqu, u moħħhom irid jiġi ttestjat fil-laboratorju Svizzeru ta’ referenza għal TSEs. B’konformità mal-Artikolu 10 tal-Ordni dwar il-mard epiżootiku, l-Isvizzera tidentifika l-annimali bovini bl-għajnuna ta’ sistema ta’ identifikazzjoni permanenti li tippermetti li terġa’ tinstab ommhom u l-merħla ta’ oriġini tagħhom u sabiex jiġi kkonfermat li mhumiex wild ta’ baqar issuspettati jew baqar infettati b’enċefalopatija sponġiformi bovina. B’konformità mal-Artikolu 179c tal-Ordni dwar il-mard epiżootiku, fl-Isvizzera jinqatlu l-annimali infettati b’BSE, mhux iktar tard minn wara tmiem il-fażi ta’ produzzjoni, l-annimali kollha tal-ispeċi bovina mwielda bejn sena qabel u sena wara t-twelid tal-annimal ikkontaminat u li, matul dan il-perjodu ta’ żmien, kienu jagħmlu parti mill-merħla, kif ukoll kull wild dirett tal-baqar ikkontaminati mwielda fis-sentejn ta’ qabel id-dijanjożi. 4. B’konformità mal-Artikolu 180b tal-Ordni dwar il-mard epiżootiku, l-Isvizzera toqtol l-annimali bi scrapie, l-ommijiet tagħhom, l-ulied diretti tal-ommijiet ikkontaminati kif ukoll in-nagħaġ u l-mogħoż kollha l-oħrajn tal-merħla, minbarra: — nagħaġ li tal-inqas għandhom allel ARR u ebda allel VRQ; u — annimali ta’ inqas minn xahrejn, li huma mrobbija għall-qatla biss. Ir-ras u l-organi tal-kavità addominali ta’ dawn l-annimali jitneħħew f’konformità mad-dispożizzjonijiet tal-Ordni dwar it-tneħħija ta’ prodotti sekondarji tal-annimali (OESPA). Bħala eċċezzjoni, fil-każ ta’ razez b’numri dgħajfa, tista’ tiġi evitata l-qatla tal-merħla. F’dan il-każ, il-merħla titqiegħed taħt sorveljanza veterinarja uffiċjali għal sentejn u matulha jsir eżami kliniku tal-annimali darbtejn fis-sena. Jekk matul dan il-perjodu jinqatlu xi annimali, l-irjus tagħhom inklużi t-tunsilli tagħhom ikunu soġġetti għal analiżi fil-laboratorju Svizzeru ta’ referenza għal TSEs. Dawn il-miżuri jiġu riveduti skont ir-riżultati tas-sorveljanza sanitarja tal-annimali. B’mod partikolari, il-perjodu ta’ sorveljanza jittawwal f’każ ta’ evidenza ta’ każ ġdid ta’ mard fost il-merħla. Fil-każ ta’ konferma tal-BSE f’annimal ovin jew kaprin, l-Isvizzera timpenja ruħha sabiex tapplika l-miżuri previsti fl-Anness VII tar-Regolament (KE) Nru 999/2001. 5. B’konformità mal-Artikolu 7 tar-Regolament (KE) Nru 999/2001, l-Istati Membri tal-Unjoni Ewropea jipprojbixxu l-użu ta’ proteini ta’ annimali mibdula f’għalf tal-annimali ta’ trobbija miżmuma, imsemmna jew imrobbija għall-produzzjoni ta’ prodotti tal-ikel. L-Istati Membri tal-Unjoni Ewropea japplikaw projbizzjoni assoluta fuq l-użu ta’ proteini minn annimali fl-għalf ta’ ruminanti. B’konformità mal-Artikolu 27 tal-Ordni dwar it-tneħħija ta’ prodotti sekondarji tal-annimali (OESPA), l-Isvizzera implimentat projbizzjoni totali fuq l-użu tal-proteini minn annimali fl-għalf ta’ annimali ta’ trobbija. 6. B’konformità mal-Artikolu 6 tar-Regolament (KE) Nru 999/2001 u b’konformità mal-Kapitolu A tal-Anness III tar-Regolament imsemmi, l-Istati Membri tal-Unjoni Ewropea jimplimentaw programm annwali ta’ sorveljanza tal-BSE. Dan il-pjan jinkludi test rapidu tal-BSE fuq il-bovini kollha ta’ iktar minn 24 xahar imbiċċra b’urġenza, maqtula fir-razzett jew li jinstab li huma morda waqt l-ispezzjoni ante mortem u fuq l-annimali kollha ta’ iktar minn 30 xahar maqtula biex jiġu kkunsmati mill-bniedem. It-testijiet rapidi għall-BSE użati mill-Isvizzera huma elenkati fl-Anness X, il-Kapitolu C tar-Regolament (KE) Nru 999/2001. B’konformità mal-Artikolu 179 tal-Ordni dwar il-mard epiżootiku, l-Isvizzera twettaq test rapidu għal BSE b’mod obbligatorju fuq kull annimal bovin ta’ iktar minn 30 xahar maqtul b’urġenza, maqtul fir-razzett jew li jinstab li huwa marid matul l-ispezzjoni ante mortem kif ukoll fuq kampjun ta’ bovini ta’ iktar minn 30 xahar maqtula biex jiġu kkunsmati mill-bniedem. 7. B’konformità mal-Artikolu 6 tar-Regolament (KE) Nru 999/2001 u b’konformità mal-Kapitolu A tal-Anness III, tar-Regolament imsemmi, l-Istati Membri tal-Unjoni Ewropea jimplimentaw programm annwali ta’ sorveljanza ta’ scrapie. B’konformità mad-dispożizzjonijiet tal-Artikolu 177 tal-Ordni dwar il-mard epiżootiku, l-Isvizzera implimentat programm ta’ sorveljanza tat-TSEs fuq ovini u kaprini ta’ iktar minn 12-il xahar. L-annimali mbiċċra b’urġenza, maqtula fir-razzett jew li nstabu li huma morda matul l-ispezzjoni ante mortem kif ukoll l-annimali mbiċċra biex jiġu kkunsmati mill-bniedem ġew eżaminati matul il-perjodu li beda minn Ġunju 2004 u ntemm f’Lulju 2005. Meta l-kampjuni kollha rriżultaw negattivi għall-BSE, saret sorveljanza fuq kampjun ta’ annimali suspettati kliniċi, annimali maqtula b’urġenza u annimali li mietu fir-razzett. L-għarfien tax-xebh tal-leġiżlazzjonijiet fir-rigward tas-sorveljanza tat-TSEs f’ovini u kaprini ser jerġa’ jiġi kkunsidrat fi ħdan il-Kumitat veterinarju konġunt. 8. It-tagħrif previst fl-Artikolu 6 u mal-Kapitolu B tal-Anness III u fl-Anness IV (3.III) tar-Regolament (KE) Nru 999/2001 huwa r-responsabbiltà tal-Kumitat veterinarju konġunt. 9. L-implimentazzjoni tal-kontrolli fuq il-post hija r-responsabbiltà tal-Kumitat veterinarju konġunt, b’mod partikolari fuq il-bażi tal-Artikolu 21 tar-Regolament (KE) Nru 999/2001 u tal-Artikolu 57 tal-liġi dwar il-mard epiżootiku. C. TAGĦRIF ADDIZZJONALI 1. Mill-1 ta’ Jannar 2003 u wara li daħlet fis-seħħ l-Ordni tal-10 ta’ Novembru 2004 dwar l-allokazzjoni tal-kontribuzzjonijiet biex jitħallsu l-ispejjeż tat-tneħħija tal-prodotti sekondarji tal-annimali (RS 916.407), l-Isvizzera nediet inċentiv finanzjarju li jibbenefika lill-irziezet fejn jitwieldu l-bovini u l-biċċeriji fejn jinqatlu l-bovini, dejjem jekk jirrispettaw il-proċeduri ta’ dikjarazzjoni tal-moviment tal-annimali previsti mill-leġiżlazzjoni fis-seħħ. 2. B’konformità mal-Artikolu 8 tar-Regolament (KE) Nru 999/2001 u b’konformità mal-Anness XI, punt 1 tar-Regolament imsemmi, l-Istati Membri tal-Unjoni Ewropea jneħħu u jeqirdu l-materjali speċifiċi ta’ riskju (SRM). Il-lista tal-SRM estratti minn bovini jinvolvu l-kranju, ħlief ix-xedaq, inklużi l-enċefalu u l-għajnejn, kif ukoll is-sinsla tad-dahar tal-bovini ta’ iktar minn tnax-il xahar; il-kolonna vertebrali, ħlief għall-vertebri tad-denb, l-apofisi xewwieka u trasversali tal-vertebri ċervikali, toraċiċi u lombari u tal-krinjiera sagra medjana u l-ġwienaħ tal-ossu sagru, iżda inklużi l-gangliji tas-sinsla tad-dahar u s-sinsla tad-dahar ta’ annimali bovini li għandhom aktar minn erbgħa u għoxrin xahar; it-tunsilli, l-intestini, mid-duwodenu sar-rektum u l-mindil tal-annimali bovini ta’ kull età. Il-lista tal-SRM estratti minn bovini jinvolvu l-kranju, inklużi l-enċefalu u l-għajnejn, it-tunsilli u s-sinsla tad-dahar ta’ ovini u kaprini ta’ iktar minn tnax-il xahar jew li għandhom sinna inċiżiva permanenti li spuntat fil-ħanek, kif ukoll il-milsa u l-ileu, ta’ ovini u kaprini tal-etajiet kollha. B’konformità mal-Artikolu 179d tal-Ordni dwar il-mard epiżootiku u tal-Artikolu 4 tal-Ordni dwar il-prodotti tal-ikel li ġejjin mill-annimali, l-Isvizzera implimentat politika ta’ rtirar tal-SRM mill-ktajjen alimentari tal-annimali u tal-bniedem. Il-lista ta’ SRM estratti minn bovini tinkludi primarjament il-kolonna vertebrali tal-annimali ta’ iktar minn 30 xahar, it-tunsilli, l-intestini mid-duwodenu sar-rektum u l-mindil tal-annimali ta’ kull età. B’konformità mal-Artikolu 180c tal-Ordni dwar il-mard epiżootiku u tal-Artikolu 4 tal-Ordni dwar il-prodotti tal-ikel li ġejjin mill-annimali, l-Isvizzera implimentat politika ta’ rtirar tal-SRM mill-ktajjen alimentari tal-annimali u tal-bniedem. Il-lista ta’ SRM estratti minn bovini tinkludi primarjament il-moħħ mhux estratt mill-kranju, is-sinsla tad-dahar bid-dura mater u t-tunsilli tal-annimali ta’ iktar minn 12-il xahar jew li għandhom sinna inċiżiva permanenti li spuntat fil-ħanek, il-milsa u l-ileu tal-annimali ta’ kull età. 3. Ir-Regolament (KE) Nru 1069/2009 (*******) u r-Regolament (UE) Nru 142/2011 (********) jistabbilixxu r-regoli tas-saħħa applikabbli għall-prodotti sekondarji tal-annimali mhux maħsuba għall-konsum mill-bniedem fl-Istati Membri tal-Unjoni Ewropea. B’konformità mal-Artikolu 22 tal-Ordni dwar it-tneħħija ta’ prodotti sekondarji tal-annimali, l-Isvizzera taħraq il-prodotti sekondarji tal-annimali tal-kategorija 1, inklużi l-materjali ta’ riskji speċifikati u l-annimali li jmutu fir-razzett. (******) Sakemm ma jiġix indikat mod ieħor, kwalunkwe referenza għal att tfisser dak l-att kif ġie emendat qabel it-30 ta’ Ġunju 2012." (*******) Regolament (KE) Nru 1069/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem (ĠU L 300, 14.11.2009, p. 1)." (********) Regolament (UE) Nru 142/2011 tal-Kummissjoni tal-25 ta’ Frar 2011 li jimplimenta r-Regolament (KE) Nru 1069/2009 tal-Parlament Ewropew u tal-Kunsill li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jimplimenta d-Direttiva tal-Kunsill 97/78/KE li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi skont dik id-Direttiva (ĠU L 54, 26.2.2011, p. 1).”."